FAUSKE: Aksjonskomiteen leverte protestlister mot politiet til ordføreren. Hun ga dem videre til, nettopp politiet.

For det var nemlig Salten politidistrikt som var målet med hele underskriftsaksjonen våren 2012. Og det aksjonistene mente var sjikanering og dårlig arbeid fra politiets side.

400 navn

Øyvind Lund Nikolaisen troppet opp med 400 underskrifter fra hele Salten på administrasjonsbygget den 15. februar. Ordfører Siv Anita Brekke tok imot underskriftene og sa til AN at hun ikke var helt sikker på hva hun skulle gjøre med dem, men sette seg inn i saken.

Like etterpå ga hun listene til dem aksjonens misnøye var rettet mot, Salten politidistrikt.

– I så måte har jo virkelig ordføreren gitt politiet noe å arbeide videre med. De aller fleste av de 400 som skrev under har vært utsatt for ubehag fra politiets side, utsatt for sjikane, kastet på glattcelle, har blitt hentet på arbeidsplassen uten grunn, sier en oppgitt Lund Nikolaisen til an.no.

Referatsak

Aksjonslederen mener det ikke er mulig å stole på ordføreren etter dette.

– Målet med å gi ordføreren listene var jo at hun skulle bringe saken videre opp i systemet, sier Lund Nicolaisen.

Den 15. februar sa Lund Nikolaisen til AN at han håpet ordføreren i Fauske tok tak i saken politisk. Målet var å få satt saken på det politiske kartet. Det skjedde ikke annet enn at saken kom opp som en referatsak i Fauske kommunestyre 29. mars.

– Dette er helt hårreisende. Jeg er oppgitt, men ikke særlig overrasket, sier en fauskekvinne som har skrevet under, men som vil være anonym med tanke på at hun frykter hva politiet kan gjøre i saken.

Opposisjonspolitiker Jørn Stene (Felleslista), mener man ikke alene kan laste ordføreren for det som har skjedd.

– Jeg husker at saken var oppe som referatsak i kommunestyret 29. mars og at et enstemmig møte lot den passere. Vi visste riktig nok ikke at ordføreren kom til å levere listene til politiet, men dersom noen hadde hatt iver til å ta saken opp politisk, eller gjøre noe med dette, hadde de sjansen. Har ordføreren gjort noe galt er det i så fall med hele Fauske kommunestyre i ryggen, sier Jørn Stene.

Måtte få vite

Han mener politiet uansett måtte få kjennskap til en protestaksjon som var rettet mot dem.

– Jeg mener at dem som blir kritisert må få tilgang på kritikken. Og jeg forventer at siden politiet har fått listene med dertil hørende begrunnelse, så har de vel tatt tak i saken dersom de har gjort feil, sier Jørn Stene.

- Et overtramp

Frp-politiker Leif Lindstrøm mener ordførerens handlemåte ikke er akseptabel.

– Å gi lister med navn på folk som er mot en etat, i stedet for å ta saken opp politisk, er et overtramp mot dem som stolte på ordføreren. Dette er angiveri som bare føyer seg inn i andre saker med Fauskes ordfører. Hun har atter en gang vist utrolig dårlig skjønn, sier Lindstrøm.

Han mener ordførerens handlemåte er med på å øke politikerforakten og svekker tilliten til politikerne.

– Demokratiet står sterkt i dette landet og underskriftslister og innbyggerinitiativ er et av virkemidlene. Her er tilliten brutt til de grader. Jeg har ganske sterke ord på tunga, men skal nøye meg med å si at dette var veldig dårlig gjort. Og da tar jeg ikke stilling til om politiet eller dem som har skrevet under har gjort noe galt. Dette er prinsipielt helt bak mål, sier han.

Avviser angiveri

– Da jeg fikk disse listene var jeg usikker på hva jeg skulle gjøre med dem all den tid politiet i Salten ikke er underlagt Fauske kommunestyre. At jeg valgte å gå til politiet med listene skyldes at det var dem kritikken var rettet mot, sier ordfører Siv Anita Johnsen Brekke (Ap).

Hun avviser bestemt at hun har angitt noen i denne saken.

–Dette ble levert meg og ført inn i offentlig postjournal. Dersom politiet vil kan de gjennom postjournalen få ut kopi av saken og listene.

– Men det blir vel mer kjent for politiet når du gir dem listene direkte?

– Jeg bare forholder meg til hvem kritikken var rettet mot. Dessuten hadde vi saken oppe som referatsak i kommunestyret. Jeg var også på talerstolen og sa at jeg hadde til hensikt å levere listene til politiet. Det var ingen som protesterte. Kommunestyret tok saken til orientering uten merknad, sier Siv Anita Brekke.

Hun møtte opp på lensmann Petter Grønås sitt kontor og ga han listene personlig.

Dette bekrefter lensmannen.

– Hva gjorde du med listene?

– Ingen ting.

– Hvor er listene nå?

– Det vet jeg ikke. Enten er de arkivert eller makulert, sier Fauske-lensmannen som legger til at han har problemer med å ta listene og kritikken mot politiet særlig alvorlig.